Eleki Krónika – 2007. január

Magyar Kultúra Napja - Kistérségi vetélkedő
Január 22-én, a Magyar Kultúra Napja alkalmából területi szavaló és prózamondó versenyt rendeztek a Reibel Mihály Művelődési Központban. A versenyen a Lökösházi Általános Iskola, az Eleki Mester György Általános Iskola, az Eleki Román Általános Iskola, a Kétegyházi Márki Sándor Általános Iskola valamint a Kétegyházi Román Nemzetiségi Általános Iskola közel 140 tanulója vett részt. Árgyelán György néhány biztató szava után kezdetét vette a nagy megmérettetés. A verseny két helyszínen folyt. Az emeleti klubteremben kaptak helyet a felső tagozatos diákok, akik nyugodtabb hangulatban, lényegesen kevesebb nézőszám előtt, adhatták elő a begyakorolt szavalatokat. Pelle László, a felsős zsűri elnöke elmondta, ő talán még jobban izgult a gyerekeknél, hiszen első alkalommal kérték föl erre a tisztségre, amit természetesen nagy örömmel fogadott,  valamint bevallotta azt is, szíve szerint valamennyi diáknak első helyezést adott volna. Az alsó tagozatos diákokra nehezebb feladat várt, hiszen színpadon állva, több száz fős közönség előtt kellett megmutatniuk mit tudnak. De talán mondanom sem kell valamennyi versenyző ügyesen vette ezt az akadályt is. Az alsós zsűri elnöke Pluhár László polgármester volt, aki elmondta örül annak, hogy a kistérségi együttműködést ilyen színvonalas vetélkedők is elősegítik. Hozzátette továbbá, csodálattal figyelte, ahogy az alsós kisdiákok hibátlanul szavalnak el több oldalas verseket, vagy átéléssel és igazi mesemondókként adnak elő mesés történeteket. A zsűri tagjai közt foglalt helyet továbbá Szabó Tibor eleki könyvtárvezető, Nádor Mária nyugalmazott könyvtárvezető, Csonkáné Potocska Judit kétegyházi könyvtárvezető valamint Árgyelán Erzsébet népművelő. A versenyen az alábbi eredmények születtek: 
1. osztály
Vers:
1. Für Fanni
2. Illyés Máté
3. Dézsi Dávid
Próza:
1. Kókai Szabó László
2. Gulyás Dóra
3. Bandula Kornél
2. osztály
Vers:
1. Bledea Nikolett
2. Mikló Tímea
3. Árgyelán Stella
Próza:
1. Laurinyecz Nóra
2. Veres Fruzsina
3. Korcsok Kata 
3. osztály
Vers:
1. Fodor Kíra Imola
2. Zsurka Renáta
3. Kovács Dorina
Próza:
1. Rádai Márton
2. Sztán Péter
3. Kiss Dániel
Különdíj
próza: Horváth István-Tóth Zsanett
4. osztály
Vers :
1. Jenei Kitti
2. Ádám Alexa
3. Antal András
Próza:
1. Gulyás Hanna
2. Gulyás Gergő
3. Péntek Bernadett
Különdíj
próza: Csökmei Marcell
ének: Sztojka Ildikó
csoportos próza: Mester György Ált.Isk. 4.a. osztály
5. osztály
Vers
1. Kotroczó Gergó
2. Igricz Nikolett
3. Kopács Adél
6. osztály
Vers
1. Sztezsán Dorina
2. Dávid Csenge
3. Fehér Zsanett
Különdíj
vers: Papp Rita
ének: Faragó Kincső
furulya: Sipos Gréta
7. osztály
Vers:
1. Csáki Ágnes
2. Kriska Alexandra
3. Cercea Elisei
Különdíj
ének: Sztojka Mária
8. osztály
Vers:
1. Faragó Szamanta
2. Zsurka Zsanett
3. Újházi Tünde
Ének
1. Szabó Henrietta
Árgyelán Erzsébet

125 éves a Magyar Vöröskereszt
A Magyar Vöröskereszt 2006. őszén ünnepelte fennállásának 125. évfordulóját. Ennek alkalmából számos településen rendeztek kisebb nagyobb ünnepségeket. Eleken erre december 16-án került sor a Városi Könyvtár olvasótermében. Az esemény háziasszonya a Vöröskereszt helyi szervezetének elnöke, Rocskár Jánosné volt, aki süteménnyel és üdítővel vendégelte meg a közel 30 résztvevőt. Ez alaklomból 25 rendszeres eleki véradó emlékérmet és oklevelet vehetett át, valamint egy kisebb ajándékcsomagot. A díjazottak között volt többek között Kecskés Róbert, Földi László, Nagy László, Tóth Róbert, Házse Mihály, Soós Pál, Sipos Attila, Tóth Imre és Iván Annamária is. Rocskárné elmondta a jutalmazás nem titkolt célja az, hogy ez által is minél többeket ösztönözzön a véradásra. Örömmel tapasztalta, hogy évről évre egyre több fiatal vesz részt véradáson és reméli, hogy ez a jelenség továbbra is észlelhető majd. Ugyancsak ez alkalomból Pluhár László polgármester emléktárggyal köszönte meg Tóth Lászlóné, a Vöröskereszt helyi szervezetének korábbi elnöke, áldozatos munkáját.
Árgyelán Erzsébet

Tájékoztató álláskeresők,munkanélküliek számára.
A Békéscsabai Civil Szervezetek Szövetségének ügyvezetője Kisné Zsigovics Erzsébet 2007. január 25.-én az alábbi információkat adja az Eleken élő hátrányos helyzetű álláskeresők munkába segítése érdekében: Szervezetünk munka közvetítő irodát működtet Békéscsaba, Árpád sor 2/5.sz alatt. Az iroda szolgáltatását igénybe vehetik 8.osztályt végzett, elavult, vagy nem piacképes szakképzettséggel rendelkezők, megváltozott munkaképességűek 50 %-os rokkantak, szakmával nem rendelkező pályakezdők, /16-25 éves/ tartósan álláskeresők 45 év felettiek, akik egy éve már munkanélküliek. Az iroda szolgáltatásai: Munkaközvetítés, pályakorrekciós tanácsadás, szociális tanácsadás, elhelyezkedési tanácsadás, rehabilitációs tanácsadás, képzési tanácsadás, képesség felmérő vizsgálatok, munkapróba, képzési lehetőség,.
További lehetőségekről, kiegészítő szolgáltatásokról
bővebb tájékoztatást, jelentkezési lapot Székely Lászlótól a Polgármesteri Hivatal irodájában lehet kapni. A képzések idejére megélhetést biztosító támogatást, úti költség térítést biztosítanak.
A tájékoztatatást közölte, mindenkinek jó tanulást
kívánok.
Rostásné Hotya Valéria

„Korindálás”
December 17-én számomra szokatlan jelenséggel találkozhattam a település utcáin. Egy közel 60 fős csoport dalolva, vidáman járta a várost. Gondoltam utánajárok, és kiderítem kik is voltak ők és mi célból tették mindezt. Mivel a dalok kizárólag román nyelven csendültek fel ezért a legilletékesebb szervet, az eleki Román Hagyományőrző Táncegyesületet kerestem fel. Rocskár Jánosné az egyesület nevében elmondta, az idősebb korosztály számára ez egyáltalán nem szokatlan jelenség, ez a helyi románság egyik legszebb hagyománya, a korindálás. Ekkor kisebb nagyobb csoportok karácsonyi dalokat énekelve járják a házakat és viszik Jézus születésének hírét. Rocskárné elmondta immár harmadik éve próbálják újjáéleszteni ezt a szép tradíciót. Az előző két évben kizárólag az egyesület tagjai vettek részt az eseményen és csak a városházán adták elő a dalokat. Az idei évben azonban nagy segítséget kaptak a romániai Faget csoporttól, valamint Vigyikán Györgyné és Tripon Györgynétől, akik helyet adtak otthonukban a korindálóknak. Rocskárné elmondta, nagyon örül annak, hogy végre sikerült felhívni a városlakók figyelmét erre a szép hagyományra, és ez által is színesíthették Elek kulturális életét. Elmondta továbbá azt is, hogy ugyan sok támogatást kapnak a képviselőtestület Oktatási, Kulturális és Sport Bizottságától valamit a megyei önkormányzat Nemzeti Etnikai és Kisebbségi Bizottságától, amelyekért természetesen nagyon hálásak, de ahhoz, hogy életben tartsák a tradíciókat és megakadályozzák azok végleges eltűnését nagyrészt a helyi románság összefogása kell, amely által Elek meghatározó színfoltjává válhatna ez a nemzetiség. Rocskárné elmondta továbbá, reméli, hogy a jövőben egyre több eleki román ismeri fel ennek fontosságát és egységbe tömörülve képesek lesznek továbbörökíteni hagyományaikat. 
Árgyelán Erzsébet

Tisztelt Eleki Sorstársaim!
Sajnálattal vettem tudomásul, hogy sokan felháborodtak azon, hogy decemberben kiküldtük a csekket és a felszólítást, a tagdíj befizetésének elmulasztása miatt. A felszólítás alapja a 2006. augusztus 31-i nyilvántartás volt. A hibát nem a helyi csoportvezető Kecskeméti Mihályné követte el. A számítógépes nyilvántartás a pénz átvételhez viszonyítva kissé eltolódik és a felszólításban elnézést kérünk, ha időközben esetleg befizették volna a tagdíjat. Tisztelettel kérem Önöket, hogy a tagdíjfizetésnek időben lehetőleg az első félévben tegyenek eleget, hogy az elkövetkezendőkben ilyenre ne kerüljön sor. Kívánok Önöknek jó egészséget, további sikeres együtt működést egyesületünk minden munkatársa nevében.
Gál Ottó elnök

Ünnepek a középiskolában
Az idén december 14-én tartották a Radványi György Középiskolában a Mikulás-napot. Az ünnepi műsor előtt Singer Ferenc igazgató-helyettes a szeretről és a tiszteletről beszélt, majd a kilencedikes osztályok adtak rövid, de nagyon szellemes műsort. /A 9. a. osztály egy mulatságos vadászjelenetet adott elő, a 9. b. osztály eladóit és pincéreit mutatta be, a 9. c. osztály pedig dáridózott. /Az osztályfőnök is fellépet nagy sikerrel diákjaival./ Az ünnepség végén közfelkiáltással a 9. c. osztály műsorát kiáltotta ki a közönség méltán győztesnek. Az idei középiskolai karácsonyi ünnepséget pedig december 19-én tartották, a helyszín szintén a művelődési ház nagyterme volt. Az ünnepi műsor Zámbó András beszédével kezdődött. Az intézmény igazgatója kiemelte a művészeti oktatás jelentőségét, és szólt arról is, hogy a középiskola tanulói sikerrel léptek fel az idei megyei nemzetiségi napon, de sikeresek a fafaragók is.Végül pedig a jövő évtől várható változásokról hallhattak a jelenlévők. Ezek után a középiskola igazgatója okleveleket adott át a legsikeresebb tanolóknak és tanároknak, majd pedig a különböző tanszakok /társas tánc, zenei, színjátszó, néptánc/ diákjainak rövid műsorai következtek, amelyek méltán elnyerték a közönség tetszését. Nagyon sikeres volt A didergő király című mese előadása is! /Az érdeklődők egy kis kiállítás keretében pedig még meg is csodálhatták a kiállított saját készítésű műremeket. December 22-én pedig, mintegy ráadásként a 10. osztályosok adtak elő vidám, humoros, zenés műsort az iskola aulájában. /Köszönet illeti meg a diákok és felkészítő tanáraik munkáját az ünnepi rendezvényeken való színvonalas szereplés miatt!/ Még ugyanezen a napon, a hagyományoknak megfelelően a középiskola tanárai és dolgozói egy közös ünnepi ebéden vettek részt. Az iskola igazgatója kiemelte, nem sok megyei intézményben van az eleki hagyományhoz hasonló esemény, de beszélt az iskola eddigi eredményeiről is, és a jövőről is. Ezt a középiskolai rendezvényt megtisztelte jelenlétével Tolnai Péter megyei képviselő is.
Rapajkó Tibor

Aktuális pályázati kiírások
/beadási határidő – cím – kiíró/
2007.12.31FVidéki jövedelemszerzési lehetőségek bővítése / AVOP 3.1
Földművelésügyi és Vidékfejlesztési Minisztérium
2007.03.31HMezőgazdasági termékek harmadik országokba irányuló tájékoztató és promóciós programjainak támogatásaFöldművelésügyi és Vidékfejlesztési Minisztérium
2007.12.31FA mezőgazdasághoz kötődő infrastruktúra fejlesztése / AVOP 3.2
Földművelésügyi és Vidékfejlesztési Minisztérium
2007.01.31HBiodiverzitás Pályázati Mikroalap
Ökotárs Alapítvány 
Közreadta: arlan

2006. december 11.-én megtartott ülésről
Pluhár László polgármester elsőként  rátért a lejárt határidejű határozatok végrehajtására. Emlékeztetett, hogy a közmeghallgatáson felvetődött, hogy a Napközi Konyha éttermének fala repedezik. Az üggyel kapcsolatban tájékoztatott, hogy a beruházót és a szakértőt szemlére hívta azonnali határidővel, amely szemle megállapításait ismertette. A szemlét követően sajnos nem tudták megállapítani a repedezés egyértelmű okát, így talajmechanikai vizsgálatokat kell végezni. A bejárás során megállapított egyéb – garanciális – javításokra van szükség, amelyeket 2007. év januárjában illetve a tavasz során fognak elvégezni. 
A másik probléma ami felvetődött a Polgármesteri Hivatal részéről fiktív vásárlások és számlák ügye, ezzel kapcsolatban kérte Gál Attila képviselőt – aki ismeri a rendőrségi határozatot – ismertesse a határozat tartalmát, mert az általa korábban elmondottak igen súlyos vádak, és amennyiben az igaz akkor lépéseket szükséges tenni. Kérte Gál Attila képviselő urat adjon konkrét választ.
Gál Attila megköszönte a tájékoztatást és ígérte, hogy következő képviselő-testületi ülésen beszámol.
A 3/4 éves beszámolóval  kapcsolatban. Gál Attila a világtalálkozó megrendezésére nyert támogatás mértékéről érdeklődött, illetve arról, hogy a 21. sz. iskolája pályázattal nyert összeg miért nem érkezett még meg. Kérdezte továbbá azt is, hogy a belterületi csapadékvíz elvezetés beruházásnál fennmaradt 12.926 eFt kifizetésének mi az akadálya. Kun Istvánné a világtalálkozóra nyert támogatással kapcsolatban elmondta, hogy a pénz még nem érkezett meg, egyébként 4.299 eFt-ról van szó. A 21. sz. iskolája pályázattal kapcsolatos kifizetés a negyedik negyedévben fog megérkezni, így a zárszámadáskor már látható lesz. Pluhár László a belterületi csapadékvíz elvezetéssel kapcsolatosan tájékoztatott, hogy használatbavételi engedély hiányában nem fizetnek, hiszen méretbeli eltérések vannak, és ezen adatokat egyeztetni kell. Ezek után elfogadták a beszámolót. A következő izgalmas napirend a 2007. évi költségvetési koncepció. Többek közt szó került a csoportfinanszírozás bevezetésről 2007 szeptembertől-ennek hatásairól, valamint felmerült a sportfinanszírozás  és a kulturális bizottság támogatásra jutó pénz alacsony volta. 
Kérdésként merült fel a fejlesztési elképzelések hiánya, ill. az állati hullák ártalmatlanítása .Egyező vélemény alakult ki abban, hogy sűrűbben kell egyeztetni és ha kell korrigálni a napi döntésekben az adott költségvetési keretben. Kisebb csetepaté alakult ki a kisebbségi önkormányzatok körül-majd felmerült még a közvilágítás korszerűsítése és a pályázati önerő elkülönítése.
Ezután  Elek Város Önkormányzata Képviselő-testülete elfogadta Elek város 2007. évi költségvetési koncepcióját és a költségvetési egyensúly helyreállítása érdekében az alábbiakat rendelte el:
- Meg kell vizsgálni az oktatási, nevelési intézmények esetében feladatbővítéssel csökkenthető-e a kiadás, illetve növelhető-e a bevétel.
- Át kell tekinteni az intézményi bevételeket és kiadásokat, további bevételeket kell feltárni és csökkenteni a kiadásokat. 
- A gazdálkodás racionalizálásával az ellátotti létszám csökkenésével arányosan csökkenteni kell a kiadásokat. 
- Intézményenként meg kell vizsgálni a további megtakarítási lehetőségeket, melyre az intézményvezetők készítsenek tervezetet. 
- Rangsorolni kell az intézmények felújítási, korszerűsítési igényeit. Ezekről költségvetés készítése. 
- A fejlesztési feladatok végrehajtása érdekében további forrásokat kell felkutatni, továbbá a szükséges önerőre is.
- A fejlesztési feladatokra tartalékot kell képezni. 

Ezután döntöttek az  Eleki Víz- és Csatornamű Üzemeltető Kft. 2007. évi üzleti tervéről,megállapították a kábeltelevízió előfizetés díját 2007. évre 2010,-Ft + ÁFA/hó, azaz 2.412,-Ft/hó összegben. Ugyanakkor az Internet szolgálgatás havidíját 2007.évre 4950,-Ft/hó + ÁFA (5940,-) összegben állapítja meg. Ugyancsak döntöttek a különböző bérleti díjakról és az iparűzési adóról szóló rendeletet módosították.
A képviselőtestület egyhangúan megalkotta rendeletét a vásárok és piacok tartásának rendjéről, a mérlegelés és helypénzdíjakról rendelet módosításáról, ill. a piac bérlőjének személyéről és a bérleti díjról. 
A képviselő-testület 2007. évi I. félévi munkaterve került ezután terítékre .A testület úgy döntött,hogy minden hónap utolsó hétfőjén képviselő-testületi ülés kerüljön megtartásra. Szavaztak még a konyha kérelméről, módosították a szociális rendeletet,és döntöttek,hogy a város a jelzőrendszeres házi segítségnyújtás, a támogató szolgálat és a közösségi ellátást a Gyula és Környéke Többcélú Kistérségi Társulás által rétrehozott intézmény útján kívánja ellátni 2007. január 1-jével.
Végül Singer Ferenc szóbeli kiegészítésként elmondta, hogy Klemm István és Pelle László képviselőtársaival fel kívánják ajánlani egy havi tiszteletdíjukat az Elek Fejlődéséért Alapítvány részére,ehhez testületi döntés szükséges ezért kérte a testület hozzájáruló döntését.
A testület méltányolta a kérést és felhatalmazta a jegyzőt az átvezetésre .
arlan

HANYAST ADJAK?
A tanárok örök dilemmája: HANYAST ADJAK?
1. Egyszer /még Tanítóképzős koromban történt/, amikor érzésem szerint tökéletesen felmondtam a feladott leckét. Látom magam amint égig nőttem, pimasz elégedettséggel várom produkciómra a jelest. Illés István tanár úr tenyerébe fogta keskeny arcát s magában félhangon motyogni kezdett úgy, ahogy a ráérős fehérhajú öreg emberek.
2. Szép volt ... de azért nem tökéletes ... mondta: az érdemjegy a jeles és a jó között van ... motyogta. Majd rövid töprengés után lassan felém fordult, mintha tőlem kérné a választ ... Hát akkor most hanyast adjak neked? ... mondta. Ötöst? ... ó nem! Ez esetleg téged gőgre csábítana. Csak négyest! ... ó nem! Mert ezzel a jeggyel a most bontakozó szárnyadat egy életre szeghetem!! S végül hogyan döntött ... ma már nem lényeges.
3. És lám, most én is ugyanúgy teszek, amikor naponta feleltetem az örökké mindennel elégedetlen, mindent egyszerre akaró nebuló világot! A tanári asztalnál ülve tenyérbe fogott arccal én is félhangon motyogva ismételgetem egykori MESTEREM! S vergődve próbálom kimondani ítéletemet!
4. Most már én is tudom ..., hogy a tanár örök dilemmája ez! Mindkettőnket megnyugtató, felelősségteljes ítéletet mondani a produkciód felett, bizony nem könnyű feladat! Mert ..., ha túlértékellek ... elvtelen tanárnak tűnhetek. Ha érdemed kisebbítem ... rosszindulatú tanárnak nézel holtomig!
Nos, hát akkor ... hanyast adjak?
Busa László, aranyokleveles nyugalmazott gimnáziumi tanár

Városi Kisebbségi Nap
A kormány december 18-át jelölte meg a Kisebbségek Napjának. Eleken éppen ezen a napon, 2006. december 18-án rendezte meg a Városi Önkormányzat és a Reibel Mihály Művelődési Központ az ünnepséget. Ízlésesen megterített asztalok várták a meghívottakat. Árgyelán György igazgató úr üdvözlő szavai után Pluhár László polgármester úr köszöntötte a régi és az újonnan megválasztott képviselőket, és kívánt mindenkinek eredményes munkát. Tóth Imre, a Békés Megyei Közgyűlés tanácsnoka is megtisztelte jelenlétével a rendezvényt. és néhány szép gondolattal üdvözölte az egybegyűlteket. Ezek után Elek város első embere elismeréseket adott át, többek között Tóth Imre úrnak és Hevesi József úrnak. Hevesi József úr, volt megyei főtanácsos, nyugállományba vonult és az elismerés az eleki nemzetiségek tevékenységének több évtizedes támogató, segítő hozzáállását jutalmazta. Elismerést kapott még néhány volt és jelenlegi képviselő is. Azután versek hangzottak el román és német nyelven, majd az Elek Táncegyüttes fergeteges előadására  került sor, akik produkciójukkal Elek város sokszínű nemzetiségének táncait hozták a színpadra – hatalmas sikerrel. Az ünnepségen megjelent Joschi Ament úr is, a németországi Heimatkomitee elnöke, aki éppen Eleken tartózkodott. A rendezvényt egymást köszöntő pezsgős koccintás és megvendégelés zárta. 
Nádor Mária

Már a második is megjelent
A szeptemberi első szám után immáron második alkalommal is megjelent az eleki Katolikus Hírmondó. A decemberi kiadványban is tartalmas írásokat találhatunk, főképpen karácsonyhoz kapcsolódóan. Olvashatunk pl. arról a december 15-i adventi készülődésről, amelyen a gyermekek közreműködésével mézes aprósüteményeket is lehetett sütni. Tudósítást találhatunk a helyi Német Egyesületben tartott "közös névnapról", amelyen részt vett Topsi Bálint plébános úr és Tolnai Péter, megyei kisebbségi és vallásügyi elnök is. Egész oldalas írás szól Árpád-házi Szent Erzsébetről, mint ahogy a plébánia-felújításról is. Ezekre a fontos munkálatokra az eleki egyházközség Ausztriából 5. 000 eurót, Németországból pedig 15.000 eurót kapott.
A munkák összköltsége közel 10 millió forint /egy része saját forrásból/. Eddig a következőket sikerült elvégezni: a főbejárat felújítása, aláfalazások, padozatcserék, a folyosó kijavítása. A munkákat eleki mesterek végzik, de jelentős a hívek társadalmi munkája is. Távlati célként szerepel az is, hogy az egykori konyhai, étkezői, kamrai részeket közösségi célra átalakítják. A lap köszönetet mond Josef Schneider úrnak azért, hogy erkölcsileg és anyagilag is támogatja az eleki Hírmondót.
Érdeklődéssel várjuk a következő lapszámot is!
Rapajkó Tibor

Emlékek az eleki cserkészcsapat történetéből /1924-1946/ I.
A 2006-os elekiek világtalálkozójára az eleki születésű Ament Andor Miksa /1926-/ több könyvével is találkozhattak az érdeklődők, mi most a helyi cserkészettöténetével kívánunk foglalkozni. Ma már csak a nagyon idős elekieknek lehetnek személyes élményei az egykori eleki, 563. Számú Damjanich János nevét viselő cserkészcsapatról. Szerencsénkre azért akadt egy olyan öregcserkész, Ament Andor Miksa, aki fontosnak tartotta megírni a helyi cserkészet történetét, és így nagy szolgálatot tett pl. a mai elekieknek is, mert egy olyan korszakot hozott közel hozzánk, amely méltó arra, hogy megőrizzük, beszéljünk róla, illetve nem utolsó sorban tanuljunk is belőle. A szerző hitelesnek tekinthető, mert maga is a korszak egyik résztvevője volt, de ugyanakkor mégis tárgyilagosan mutatja be azt a minden szempontból összetett 22 évet. A könyve /valójában még csak kézirat/ mindentől függetlenül nagyon olvasmányos, részben memoárként is olvasható. Azt szeretnénk, ha minél többen elolvasnák Ament Andor Miksa könyvét, és ezért is tartjuk fontosnakaz eleki cserkészettel egy kicsit többet foglalkozni a Krónika több számában is. Végül, de nem utolsó sorban arra is gondoltunk, hátha valaki kedvet és elég felelősséget érez magában ahhoz, hogy városunkban annyi év után megszervezzen egy cserkészcsapatot, mert az 1980-as évek végétől erre is lehetőség van, de Eleken edidig sajnos még nem éltek ezzzel! Feladat pedig lenne bőven… Végül pedig nézzünk néhány fontos gondolatot a cserkészet megalapítójától, lord Baden Powell of Gillwell-től /1857-1941/: "Szegényen is ugyanúgy élvezheted az életet, mint egy milliomos, ha a világot játszótérnek, az életet játéknak tekinted, ahol becsületesen győzni akarsz és fogsz!" "A szeretet, a jóakarat irányítsa tetteidet, azaz tégy jót másoknak, érdeklődve részvéttel közeledj hozzájuk és légy hálás annak, aki barátian fordul hozzád." "A boldogság azoké, akik jól vezetik a csónakot."
Folytatjuk...
Rapajkó Tibor

A cigányság, múltjáról, jelenéről, jövőjéről
A helyi cigányság "életéről" beszélgettünk Drágos József Úrral, a Cigány Kisebbségi Önkormányzat Elnökével. Még alig telt el néhány nap az új esztendőből így beszélgetésünket, a 2006.-os évvel kezdjük. 1./ Hogyan zárták múlt évet?teszem fel az első kérdést. A december az ünnep jegyében telt el. A jó öreg télapó helyett,a gyerekek látogatták meg, a családokat. Természetesen kísértem őket én is. Csomagokat osztottunk szét, nemcsak  "jó gyerekeknek", a rászoruló időseknek, betegeknek is. Támogattuk a beteg gyerekek karácsonyi ünnepségét is. De hát , ez nálunk már hagyomány. Köszönettel vettük a Vöröskereszt segítségét is. 2./ Nézzük most a jelent. A tovább tanuló középiskolás és felsőoktatásban résztvevő cigány tanulók és szüleik megnyugtatására tájékoztatásul közlöm: az első félévi ösztöndíj pályázata, forrás hiányában elmaradt. De azt az örvendetes hírt kaptuk, hogy a II. félévre lesz lehetőség. Erről mindenkit, tájékoztatni fogunk, a Közösségi Házban. Akinek a tanulmányi átlaga eléri a kiírási feltételeket. Február hónapban visszatérünk a témára. A másik, nagyon kedvező és nagyon aktuális lehetőség.
Lehet jelenkezni tanulni: nyolc általános iskolai végzettséggel is. Ha szakmunkások vagyunk, többet érünk, jobban el tudunk menni dolgozni. Most jelentkezni kell, a Polgármesteri Hivatal pályázati irodájában. Ez a foglalkoztatási program elsősorban értünk romákért, cigányokért van. 3./ De most nézzük a jövőt! A cigányság életéhez, szorosan hozzá tartozik, a jókedv, a mulatozás. A CIGÁNYBÁLAT 2007. március 31.-re terveztük. Sztár vendégünk: Mága Zoltán. Zenét szolgáltatják: "Dobozi fekete gyöngy" zenekar. Mehívjuk még:a Mezőgyáni Lungo drom, gyermek táncegyüttest. A mi gyermekeink is fogják ropni a jellegzetes cigány táncot. Az idén meghívjuk: a Gera Kriszta tanárnő vezetésével működő gyermek néptánccsoportot is. Köszönöm a beszélgetést. A Cigány Kisebbségi Önkormányzat és a magam nevében is kívánok valamennyi Eleki lakosnak, boldog eredményekben, egészségben gazdag új esztendőt.
Rostásné Hotya Valéria

Önök írták
Köszönjük a szerkesztőségbe küldött leveleiket, ezeket változatlan formában leközöljük, amennyiben nem tartalmaznak obszcén vagy személyiségi jogot sértő kijelentéseket és állításokat. Természetesen az itt leírt vélemény nem a szerkesztőség véleménye, a felelősséget a levél szerzője vállalja. Egy alkalommal lehetőséget biztosítunk az eltérő vélemény megjelentetésére, viszont nem szeretnénk hosszúra nyúló vitát e lap hasábjain előidézni. (A szerkesztő)
MÉDIA
Olvasva az Eleki Krónika novemberi számában Kalló Pál levelét „hogyan tovább Elek Tv” –címmel nagyon sok dologban egyetértek vele. Talán az első pontját nem igazán tudom elfogadni, mert annyi híranyag nem lenne ami kitöltene egy napi 10 perces híradót. A második pontot már jónak tartom főleg a testületi ülések miatt. A szokásos havi testületi ülések du. 16:00 órakor kezdődnek, nem mindenki ül ott a tv előtt ebben az időpontban. Ennek az összefoglalóját mindenképpen jó lenne látni a hét végi műsorokban. A pártok, havonta nem fognak nyilatkozni az elvégzett (vagy csak megigért) munkáról majd talán évenként, de lehet, hogy csak négyévente vagyunk fontosak nekik. A többi felvetéssel nagy vonalakban egyetértek, de szerintem az Elek Tv eddig is biztosított volna lehetőséget a szervezetek, egyének bemutatkozására, de szerintem nem igen tolongtak a stúdió bejáratánál. Én inkább a fejlesztésekre, újabb műsorok vételéről szeretnék többet tudni. (Hacsak nem érte el az Elek Tv-t a kormány fejlesztő reformja.) Hogy mit szeretnék látni, azt nem írom le, mert a többi ezer párszáz lakásban megint mást szeretnének. A Tv műsorok mellet több helyen rádió műsorokra is van lehetőség, ezt az Elek Tv nem igazán használta ki. A konkurencia itt dübörög a műholdakon és több cég kínál nagy választékot elfogadható árakon, az Internet használatról nem is beszélve. Lassan itt a földi digitális tv, rádió adás, mely Békés megyét nem érte el, de ami késik nem múlik. Érdekességként leírom Hollandiában december elején megszüntették a földi analóg adásokat, csak digitálisan adnak. Szerintem Békés megyét Románia megfogja előzni ebben a dologban is, mert ha bekapcsoljuk a rádiót 87.5-108Mhz-ig többségében csak román nyelvű adókat hallunk.(December 14-én pontosan húsz szerb és horvát adó jött a rádión, többnek működött a rádió azonosító RDS-e is, érdemes antennát építeni.) Kicsit eltértem a lényegtől, de többet szeretnék hallani az Elek Tv fejlesztésekről, csatorna változásokról, műsorokról.
Méry Rudolf

Előítéletek
Románia 2007. január 1-től az EU tagjává vált, aminek őszintén örülhetünk. Valószínűleg ehhez a fontos eseményhez kapcsolódóan többféle közvélemény-kutatás és tanulmány is készült, hogy még a belépés előtt a jelennek, de az utókornak is bemutassák, milyen helyzetben lett uniós ország keleti szomszédunk.
A Bukarestben, de németül megjelenő lap, az Allgemeine Deutsche Zeitung /www.adz.ro/ 2006. december 23-i számában található egy igen tanulságos írás, melynek ez a címe: Előítéletek a homoszexuálisok, a romák és a magyarokkal szemben, amely egy kolozsvári, úgynevezett interetnikus kutatóközpontban készült tanulmány ismertetése. A felmérésből a következők derülnek ki: 2006-ban az ottani válaszadók 67, 8 %-a idegenkedik a homoszexuálisoktól, de 2002-ben ez az arány még csak 13% volt.
A román népeség 55 %-a nem támogatja a szektákat. /Ez az arány az elmúltnégy évben több mint 10 %-kal növekedett./ Nőtt a türelmetlenség a mozgáskorlátozotakkal és az AIDS-betegekkel szemben is, mint ahogy az antiszemitizmus is. A válaszok ?-e azt bizonyítja, hogy Romániában a romákat tarják a leginkább elszegényedett társadalmi csoportnak, és 84 %-ban az a vélemény róluk, hogy nem törvénytisztelők. A válaszadók 60 %-a úgy gondolkodik, ha ők munkaadók lennének, akkor nem alkalmaznának romákat, mert azok lusták és lopnak. Az ottani magyarságot azonban jobban ítélik meg, mint tették azt 2002-ben. Ettől függetlenül a válaszoknak csak kisebb hányadából derül ki az, hogy a románok pozitív tulajdonságokkal ruházzák fel a magyarokat, vagyis szorgalmasak, civilizáltak, a többség szerint azonban, önzők, ellenségesek, pökhendiek. 2006-ban azonban már csak 30 %-ban válaszolták azt a románok, hogy zavarja őket az, ha a romániai magyarok Romániában magyarul beszélnek, vagyis "csak" itt van lényeges változás. /2002-ben még 43 % nem örült az ottani magyar beszédnek./ A magyarokkal szembeni előítélet elsősorban ott a legnagyobb, ahol nincsenek érintkezési pontok, vagyis pl. Dobrudzsában, Moldvában, Olténiában, a legkisebb viszont Bánátban, Erdélyben, vagyis ott, ahol a két nép egymás mellett él. Reméljük, hogy Románia EU-tagságával ezek a különböző előítéletek mérséklődni fognak, sőt el is fogak tünni. Hogy pontosan mikor, arra nehéz válaszolni, mert pl. a tragikus történelmi emlékektől nem könnyű megszabadulni, de még a gazdaságot is könnyebb fellendíteni, mint pl. a demokráciát minden szempontból megélni. Nem reménytelen, főképpen akkor, ha többen is komolyan akarják. Nincs más választásunk, mert tényleg érdemes megszabadulni előítéleteinktől, hisz ez nem csak anyagilag érné meg mindenkinek!
Rapajkó Tibor

Szabó Katalin Zsófia: A nyelv sáfára

Oh, Költészet, játszadozol csendben,
s nem figyelnek Rád a szürke küzdelmekben.
Nyelvünk kicsi fia játszadozol,
hívd édesapád, ha lelkedben játszókedv honol.
Hívd anyanyelvünket!

A nyelv égő máglya, mely tüzekből fut össze,
s új talány minden pici, pír nyelve.
Csokor, amely virágszálakból áll,
s nincs szebb a szirmok simulásánál.
A színek ölelésénél.

Istenem, költőd oly csínytalan, de ember,
adj hazát neki hatalmas szívvel!
A költőd bizonytalan, adj választ neki,
vagy kérdést, melynek titkát felfedi!
Tekints le Reá!

A nyelv erdő, hol minden levéltől,
fösvény a hon tőle s az erezetétől.
Tőlük, tőlük fösvény a magyar hon,
ha elhull egy levél lelke összeomol.
Kit kincse gondja öli meg!

Édes Anyanyelv, ne légy oly hitvány,
ne légy nagy semmittevő kaján immár!
Ne légy kaméleon, mely elveszhetik,
légy szellő, mely rossz fiát is becézgeti!
Légy csillag az éjben!

Költészet, Te bohóc, s a közönség éljenez,
ha roskadolc vigyáz Rád, ki szeret.
Hiszen a válasz ott ég a két szemedben,
a döntés ott van a két kezedben.
A jelenben vagy a végzetben!

De utad a honodban, anyanyelvedben, 
Istenedben…

A legkedveltebbek
2006 végén /pontosan november vége, december eleje/ egy nyugat-európai közvélemény-kutatás során, melyet a nagy uniós országokban és az USA-ban végeztek, azt mérték fel, hogy kik a legkedveltebbek politikusok. Az eredményről a legnagyobb luxemburgi német nyelvű napilap, a Luxemburger Wort /www.wort.lu/ december 26-i lapszáma is beszámolt.
A felmérés szerint Angéla Merkel, német kancellár nemzetközileg is igen elismertnek számít, ehhez képest G. W. Bush és az iráni elnök viszont igen népszerűtlen. A francia köztársasági elnök, Chirac a németek többsége /55%/ szerint jól végzi munkáját, a franciáknak csak kisebbik hányada /36%/ vélekedik így, a britekek és amerikaiak viszont még ezeknél is kisebb arányban /17%/ gondolja így. Chirac Bushnál is kedveltebb a válaszadók szerint, de britek és az  olaszok a leginkább Bush-barátok. /Az USA-ban is egyre népszerűtlenebb Bush./ Merkel leginkább Olaszországban /60%/, Spanyol- és Franciaországban /57%/ a legkedveltebb. Németországban 51% mondja azt, hogy a kancellár megítélése inkább pozitív, a britek és az amerikai viszont inkább kételkedők ebben a kérdésben /30%-26%/.
16. Benedek pápa Németországban a legkedveltebb /67%/, a többi országban viszont ez az arány így módosul: Olaszország /63%/, USA /51%/, Spanyolország /39%/, Nagy-Britannia /29%/, Franciaország /27%/. /Saját véleményként elmondhatjuk a következőket: Senki sem próféta saját hazájában, mert pl. Chirac, Merkel, de még Bush is külföldön kedveltebb, mint otthon. A II. világháború óta igen jó amerikai-brit kapcsolatok miatt még napjainkban is inkább pozitív az angolok Amerika-képe. A pápa brit, francia megítélése valószínűleg történelmi okokkal magyarázhatók, a spanyolok 39%-a viszont feltehetően a jelenlegi kormányzati politika hatását tükrözi vissza./
Rapajkó Tibor

Jeles napok januárban
Január l.—Újév
Január elseje, a polgári év kezdőnapja. Ez az évkezdet a Gergely-féle naptárreform /1582/ óta vált általánossá. Újévkor az első nap szerencséjével az egész esztendő sikerét igyekeztek biztosítani. Úgy tartották, hogy anit ezen a napon cselekednek, az hatással lesz az egész esztendőre. Január első napja alkalmas idő a férjjóslásra. Egyesek úgy vélték, hogy újév reggelén amilyen nevezetű férfit látnak először, olyan nevezetű lesz a férjük. Az új esztendei jósló, varázsló eljárásoknak igen fontos része volt a táplálkozás. Jól ismert a baromfihús evésének tilalma e napon, úgy tartják a baromfi elkaparná a szerencsét. Disznóhúst kell enni, mert a disznó előretúrja a szerencsét. Előnyben részesítik a szemes terményeket /lencse, rizs, köles /, mert a sok apró mag pénzbőséget jelent. 
Január 6. --  Vízkereszt 
Vízkereszt a római egyház – „ az Úr megjelenése” névvel tartott ünnepe. Vízkereszt vagy háromkirályok napjával zárul a karácsonyi ünnepkör és kezdődik a farsangi időszak. Ekkor emlékezik meg az egyház a napkeleti bölcsekről és Jézusnak a Jordán vizében történt megkeresztelkedéséről.
A szenteltvíznek mágikus ereje, gyógyító, rontást megelőző szerepe volt. Ez a víz végigkísérte az emberi élet fontos eseményeit; megszentelték vele a gyermekágyas asszony ágyát.
Január 17. --  Remete Szent Antal napja
Szerzetes volt, akit már a középkorban is a háziállatok, köztük a disznó védszentjeként tiszteltek.
Január l8.  --  Piroska napja
Ehhez a naphoz időjárási regula fűződik:
„Ha Piroska napján fagy,
  negyven napig el nem hagy.”
Január 22.  --  Vince napja
Egyes falvakban ún. vincevesszőt metszettek, amit a meleg szobában vízbe állítottak, s abból, hogy mennyire hajtott ki, a következő év termésére jósoltak. Másutt a várható kukoricatermésre jósoltak a Vince-napi időjárásból: amilyen hosszú jégcsapok lógnak az ereszen, olyan hosszúak lesznek a kukoricacsövek.
Január 25. --  Pál napja
A napot pálfordulónak is nevezik, arra a bibliai történetre utalva, amely szerint a Jézust üldöző Saul ezen a napon tért meg, és Pál apostol lett belőle.
Nádor Mária

Madárbarát kert
Még enyhének indult a tél de a fagyok beálltával érdemes elkezdeni a kertünkben a madarak etetését. A hideg idő elmúlásáig etethetünk, de utána már nem igen szabad mert elvonhatjuk őket a rovarfogyasztástól. Ha tovább etetjük őket nem rovarokat hanem magokat visznek a kikelt fiókáknak és azok könnyen elpusztulnak tőle. A jól bevált napraforgó, dió, aprómagok mellet akaszthatunk ki sózott szalonnát, faggyút is. Az etetőket fák, bokrok mellé érdemes telepíteni, ahol (védve magukat a ragadozóktól)el tudják fogyasztani. Benevezhetünk a Madárbarát Kert mozgalomba, melynek  tagdíja 1500 Ft/év amiért körlevelet, hasznos madárvédelmi tanácsokat kapunk évente többször. (Magyar Madártani Egyesület. 1121. Budapest. Költő u 21.) A program feltételeinek teljesítése esetén egy táblát küldenek amit kihelyezve tanúsíthatjuk a mi kertünk egy Madárbarát Kert. 
Méry Rudolf

Hírek a Román Iskolából
Emlékversenyt rendeztek Apátiban 2007.január 15-én a román iskolák tanulói között Mihai Eminescu (román költő) születésének 157.-ik évfordulóján.  Az eleki Román Általános Iskola tanulói közül ketten készültek fel szorgalmasan a költő verseivel erre a jelentőségteljes napra, hiszen  a magyarországi román iskolák számos tanulójával kellett felvenniük a versenyt. Az 5-6. osztályos korcsoportban Burai Ildikó versenyzett, szép sikerrel.
A 7-8. osztályos korcsoportban , Cercea Elisei a számos szavaló között 3.helyezést ért el.  A verseny nem volt könnyű. Eminescu  versei közül egy kötelező és egy szabadon választott verset kellett megtanulni és a nagyszámú közönségnek, illetve a zsűrinek elszavalni.  Dicséret illeti ezt a 7.osztályos tanulót, mert a Városi Kisebbségi Napon szintén nagyon szép verset szavalt román nyelven. A Magyar Kultúra Napján pedig  Szabó Lőrinc: Ima a gyermekekért verssel szintén 3. helyezett lett. Minden elismerés ennek a fiúnak, aki a napi jó tanulmányi eredmények mellett, egy hónap leforgása alatt 3 rendezvényen 4 különböző verssel, két nyelven, szép eredménnyel helyt tudott állni. Köszönet a felkészítő tanároknak is. Nisu Cornelnak aki a román nyelvű és Hering Magdolnának, aki a magyar nyelvű versek tanulását segítette. 
Nádor Mária

Vers- és prózamondó verseny…
Tavaszias idő köszöntött arra a január 9-i napra, amikor megrendezésre került a Dr.Mester György Általános Iskola alsós diákjainak vers-és prózamondó versenye. A megmérettetés előtt Lempert Lászlóné tanítónő köszöntötte a nagyon izguló, szorongó versenyzőket és üdvözölte a zsűrit, eredményes munkát kívánva. A 3-tagú zsűrinek nehéz dolga volt, mert jól felkészített és felkészült diákok előadásait kellett értékelnie. A különböző szempontok szerint pontozó zsűri tagjai voltak: Busáné Szombath Erzsébet – mint elnök, és az ő munkáját segítette 2 zsűritag: Bereczki Sándorné és Nádor Mária. A versenyzők évfolyamonként szerepeltek és külön csoportot alkottak a verset mondók és külön a prózát előadók.
A verseny végén az alábbi eredmények születtek:
l.osztály:
Vers:
I. Für Fanni        1.a. 
II. Hévizi János   1.b. 
Próza:
I. Gulyás Dóra            1.a.
II. Szentiványi Izabella 1.b.
III. Márki Petra               1.a.

2.osztály:
Vers:
I. Balogh Balázs       2.b.
II. Árgyelán Stella     2.a.
III. Árgyelán Endre    2.b.

Próza:
I. Korcsok Kata        2.a.
II. Veres Fruzsina      2.a.
III. Márki Nilla           2.a. 
Különdíj: Popa Melinda  2.b.

3.osztály:
Vers:
I. Kása Rebeka          3.a.
II. Piroska Martin       3.b.
III. Zsurka Renáta       3.a.
Különdíj: Ürmös Mónika  3.b.

Próza:
I. Kiss Dániel            3.a.
II. Iván Ivett Fatime   3.a.
III. Szegedi Mariann   3.b.

4.osztály:
Vers:
I. Szabó Ervin           4.b.
II. Jenei Kitti              4.a.
II. Juhos Sándor         4.a.
III. Antal András         4.c.

Próza:
I. Gulyás Hanna         4.b.
II. Korcsok Máté         4.b.
III. Pap Bettina             4.a.
Különdíj: Mazán Izabella  4.b.

Felkészítő tanítók: Turla Mihályné, Lempert Lászlóné, Morár Péterné, Bellon Tiborné Durst Ilona, Kovács Gerőné, Brandt Antalné, Dr.Sántáné Benedek Judit, Lupné Soós Tünde, Zsidó Ágnes.
A versenyben résztvevők közül az első 3 helyezett könyvjutalomban részesült. A különdíjasok pedig kifesthető falinaptárt kaptak. Lupné Soós Tünde tanítónő kreatív keze munkájának eredménye volt a színes Walt Disney figurás oklevél, melyet minden versenyző kapott. Azután választottak l-l gipszkeretes szalvétamintás faliképet is, ajándékként. Az alsó tagozatos munkaközösség tagjai szervezték meg ezt a versenyt: Lupné Soós Tünde, Kovács Gerőné és Lempert Lászlóné tanítónők. Elismerés és köszönet a szervezőmunkáért. Az ajándékkönyveket az Eleki Gyermekeinkért Alapítvány biztosította az iskola számára, köszönet illeti Dr.Heim Lajosné elnökasszonyt. A falinaptárakat Nádor Mária ajánlotta fel. Ez a verseny elő rendezvénye volt a Magyar Kultúra Napjának, melyet a Reibel Mihály Művelődési Központban szerveznek, január 22-én. A legjobbak itt is képviselik iskolájukat, osztályukat. Szívből kívánjuk, hogy a területi döntőn is eredményesen szerepeljenek.
Nádor Mária

A felső tagozatos diákok eredményei
A Dr.Mester György Általános Iskola felső tagozatosai minden tanévben részt vesznek városunkon kívüli versenyeken is, melyeket az Oktatási és Kulturális Minisztérium, a Békés Megyei Humán Fejlesztési és Információs Központ és a TIT /Tudományos Ismeretterjesztő Társaság/ szervez békés megyei diákok, illetve országunk minden tehetséges diákja számára. Lássuk a 2006/2007-es tanév ilyen jellegű eredményeit /első félév/:
- Simonyi Zsigmond Helyesírási Verseny területi forduló:
4.helyezett  Dávid Csenge 6.b.
4.helyezett  Tamás Kornél 5.c.
7.helyezett Vári Csilla      8.b.
8.helyezett Bellon Bence 7.c.
Felkészítő: Tóth Gáborné tanárnő, aki a helyi helyesírási verseny szervezője, illetve ő kísérte el a gyerekeket a területi versenyre is. Felkészítők még: Lénárt Istvánné és Dézsiné Németh Ilona tanárnők.
A Megyei Szóbeli Angol Verseny 5. helyezését és a TELC Megyei Angol Verseny 1.helyezését Bellon Bence 7.c. osztályos tanuló érdemelte ki. Felkészítője: Bartalosné Szántó Adrienn tanárnő.
- Országos Angol Nyelvi Verseny megyei döntőjébe is Bellon Bence 7.c. jutott tovább, ahol 12 gyermek fog versenyezni. Ez a verseny a közeljövőben lesz Békéscsabán.
- A Megyei Írásbeli Angol Versenyen ketten képviselik az iskolát: Keller Zsolt és Bellon Bence 7.c.osztályosok. Ez a verseny szintén Békéscsabán kerül megrendezésre. - A Varga Tamás Matematika Verseny megyei döntőjén 4 tanuló fogja képviselni az iskolát. /Az első fordulóból továbbjutottak/.
7.c.osztályosok: Pluhár Dóra, Keller Zsolt, Bellon Bence. Felkészítőjük: Godó Antalné igazgató asszony.
Gémes Péter 7.a. Felkészítője: Brindás Györgyné tanárnő, aki elkíséri a gyerekeket Orosházára is, a megyei döntőre. A helyi verseny lebonyolításában Jámborné Simó Mária tanárnő is aktívan részt vett. - Az Országos Közlekedési Verseny megyei fordulóján Rocskár János 8.b. osztályos tanuló fogja képviselni az iskolát. Felkészítője: Hoffmanné Pozsár Mária tanárnő.
Az iskolai fordulót Zsidó Ferenc tanár úr bonyolította le.
- A Rózsa Ferenc Gimnáziumban /Békéscsaba/ minden évben megszervezik a Horváth János Tehetségkutató Tanulmányi Versenyt. Az iskola tanulói történelemből és német nyelvből értek el jó eredményeket.
Történelem: Van Vianen István /8.b./ l5. helyezett lett. Felkészítője: Szegedi Károlyné tanárnő Német nyelv: 15.helyezett lett Váradi Anett 8.c. osztályos tanuló és a 18.helyezést Radnóti Enikő érte le, aki szintén 8.c. osztályos.
Felkészítőjük: Lukácsné Kohut Anna tanárnő. Az Eleki Krónika szerkesztőbizottsága szívből gratulál a versenyeken résztvevő tanulók elért eredményeihez, és az őket felkészítő tanároknak is. 
Nádor Mária

Előzetes a sváb bálról …
Bár tavaly elmaradt a hagyományos batyus sváb bál, az idén február 17-én este 19 órai kezdettel megrendezésre kerül, a Reibel Mihály Művelődési Központban. A zenét a jól ismert és nagyon jó hangulatot teremtő „BARANYA SRAMLI” zenekar szolgáltatja, Véméndről. Minden szórakozni vágyó fiatalt és szépkorút nagy szeretettel várnak a szervezők.
Nádor Mária

Az Eleki románság hírei
Az Eleki Románokért egyesület elnöke: Dr Szelezsán János Úr tájékoztatása alapján./ 2006. december 13.-án az Eleki Román Nemzetiségi Kisebbségi Önkormányzat közmeghallgatást tartott. A közmeghallgatáson, mintegy 4o fő vett részt. Mészáros János emlékére, emléktábla avatásra került sor. Dr. Szelezsán János az Önkormányzat elnöke ismertette Mészáros János életútját. Pluhár László Polgármester úr és Tolnai Péter Úr a Békés megyei Képviselőtestület Nemzetiségi és Ettnikai Bizottság elnöke leleplezték az emléktáblát. Hotya Péter képviselő, és Barna Jánosné képviselő, a család nevében az özvegy és ifj. Mészáros János koszorút helyeztek el.Az emléktábla hirdeti: Mészáros János, a Román Kisebbségi Önkormányzat elnöke volt. Az ő emlékére: a románságért végzett munkája elismeréséül.
A közmeghallgatáson megtárgyaltuk, az elmúlt évek tapasztalait. Hasznos javaslatok hangzottak el a jövőre nézve.
2006. december 17.-én Elekre érkeztek FAGET  testvérvárosunk kulturális Bizottsága. Városunk határától a benzinkúttól gyalog jöttek, U.n: menettánccal köszöntötték a város lakosságát. A Városházán küldöttség fogadta a vendégeket:Dr. Heim Lajosné Pluhár László, Nicu Kornél, az eleki Román Hagyományörző Táncegyesület tagjai, Juhász Tibor a Magyarországi Románok Országos Önkormányzat hivatalvezetője. Dr.Bányainé Ruzsa Éva, a CRONIKA. c.havilap főszerkesztője. A vendégek szívből jövő jókívánságaikat, fejezték ki a Pluhár László polgármesternek,  születésnapja alakalmaból. december 18. a románság számára legfontosabb esemény. A románságért kifejtett tevékenységükért elismerésben,díszoklevelet adományozott: Gál György, Szabó Péter, és Árgyelán János uraknak.Ugyanezen a napon Gyulán, a Román Hagyományörző Táncegyesület bemutatta a jellegzetes román táncot,a Turka járást. Vastapssal jutalmazták a táncegyüttest.A CRONICA egész oldalas híradással fejezte ki méltó elismerését a mienknek. december 22. Az Eleki Román Iskola tanulói és tanárai, karácsonyi ünnepsége zajlott. A kedves jó öreg télapó: románul, és magyarul is beszélt a gyerekekhez, felnőttekhez és természetesen hozott ajándékot is. 2007. január 08. Nemzetiségi Román Kisebbségi Testületi ülésen. A legfontosabb téma: a Hagyományos Román Batyus Bál /Meghívó: mellékelve./2007.január 17. Az Eleki Románokért Egyesület a székhelyen tartotta meg az éves közgyülést. A románságot éríntő témákról, feladatokróllehetőségekről szívesen adunk a legközelebi Eleki Krónikába részletesebb tájékoztatást.
Kívánok mindenkinek nagyon boldog, új évet,
LA MULTI ANI, CU BUCURIE SI CU SANATATE
Sok boldog évet, boldogságban, egészségben.
Rostásné Hotya Valéria

Meghívó
Az Eleki Román Kisebbségi Önkormányzat és az Eleki Románokért Egyesület szeretettel meghívja Önt és hozzátartozóit a 2007. február 10.-én 19 órakor kezdődő ROMÁN HAGYOMÁNYOS BATYUS BÁLRA.
Helye: Reibel Mihály Művelődési Központ
zene, tánc, tombola
Belépőjegy ára: 500.-Ft
Jegyek elővételben kaphatók: a Helyi Könyvtárban, Román Iskolában, a Művelődési Központban, a szervezőknél, természetesen a helyszínen is.

Köszönetnyilvánítás
Köszönöm Elek város kedves lakóinak együtt érző szeretetét, részvétét, imáját, segítőkészségét és barátságát, mellyel engem férjem, Klemm Ferenc hirtelen halála alkalmából elhalmozott. Úgy gondoltuk közösen, hogy az egyetlen fontos dolog, amit magunk után itt hagyunk a következő generációk számára ezen a világon szeretetünk jelképeként – szülőföldünk sokféle nemzetiségű polgárságának – a békés egymás mellett élést hirdető képeimet.
Hockenheim, 2006. okt. 18.
Klarissa Klemm

MASZKAFELVONULÁS ELEKEN
2007. február 20-án 9 órától, indulás: Kétegyházi út 104.
JÖJJÖN VELÜNK, GYERE, JÖJJÖN,GYER…VÁRUNK!!!
Maszkamegbeszélés 2007. február 12-én 17 órakor a Művelődési Központban.